ຊາວອາເມຣິກັນຢາກໃຫ້ ຖອນທະຫານອອກຈາກ ອັຟການິສຖານ ໂດຍໄວ (ເບິ່ງວີດີໂອກັບຮູບສະໄລດ໌)
ຊາວອາເມຣິກັນ ເບື່ອໜ່າຍສົງຄາມ ຫຼັງຈາກສະຫະລັດ ໄດ້ບຸກເຂົ້າໄປ ແລະທຳການສູ້ລົບ ໃນອັຟການິສຖານ ເປັນເວລາ 10 ປີ
ວັນທີ 7 ຕຸລາຜ່ານມານີ້ ແມ່ນເປັນວັນຄົບຮອບ 10 ປີ ໃນການເລີ່ມຂຶ້ນຂອງສົງ ຄາມຢູ່ໃນອັຟການິສຖານ ທີ່ມີສາເຫດມາຈາກການໂຈມຕີຂອງພວກກໍ່ການຮ້າຍຕໍ່ສະຫະລັດ ໃນວັນທີ 11 ກັນຍາ ປີ 2001 ມັນເປັນສົງຄາມທີ່ປະທານາທິບໍດີບາຣັກໂອບາມາໄດ້ຮັບ ຊ່ວງສືບທອດມາແລະທ່ານກໍໄດ້ປະຕິຍານວ່າ ຈະຍຸຕິສົງຄາມດັ່ງກ່າວນີ້ໃຫ້ໄດ້ ນາຍ Dan Robinson ຜູ້ສື່ຂ່າວ VOA ມີລາຍງານກ່ຽວກັບເລື່ອງນີ້ ຈາກທຳນຽບຂາວ 10 ປີ ແມ່ນໄລຍະເວລາທີ່ດົນນານກວ່າສົງຄາມໃດໆໃນປະວັດສາດຂອງສະຫະລັດ ມີ ທະຫານອາເມຣິກັນເກືອບ 1,800 ຄົນໄດ້ເສຍຊີວິດໄປໃນອັຟການິສຖານນັ້ນ ນາຍ Osama bin-Laden ຜູ້ບົງການຢູ່ເບື້ອງຫຼັງ ການໂຈມຕີຂອງກຸ່ມກໍ່ການຮ້າຍອາລ ກາຍດາຢູ່ທີ່ສະຫະລັດ ກໍໄດ້ເສຍຊີວີດແລ້ວ ໃນການບຸກເຂົ້າໄປສັງຫານໂດຍກຳລັງພິເສດ ສະຫະລັດ ເມື່ອເດືອນພຶດສະພາປີນີ້ ໃນເດືອນມິຖຸນາຜ່ານມາ ປະທານາທິບໍດີໂອບາ ກ່າວວ່າ ຄື້ນຟອງຂອງສົງຄາມພວມຫຼຸດ ນ້ອຍລົງ ແລະທ່ານໄດ້ປະກາດກ່ຽວກັບການເລີ່ມຕົ້ນຖອນທະຫານສະຫະລັດອອກຈາກ ອັຟການິສຖານ ປະທານາທິບໍດີໂອບາມາ ກ່າວວ່າ ປະຊາຊົນຊາວອາເມຣິກັນ ໄດ້ໃຫ້ການສະໜັບສະໜຸນຢ່າງແຂງຂັນ ຕໍ່ການປະຕິບັດງານ ທາງທະຫານເມື່ອ 10 ປີກ່ອນ ແຕ່ການຢັ່ງຫາງສຽງໃນເວລານີ້ສະແດງໃຫ້ເຫັນວ່າພວກ ເຂົາເຈົ້າໄດ້ອິດເມື່ອຍນໍາການເຮັດສົງຄາມແລ້ວ ແລະຕ້ອງການຢາກໃຫ້ຖອນທະຫານກັບ ຄືນປະເທດໄວຂຶ້ນ ທ່ານ Peter Brown ທີ່ສະຖາບັນຢັ່ງຫາງສຽງຂອງມະຫາວິທະຍາໄລ Quinnipiac ໃນລັດ Connecticut ສະແດງຄວາມເຫັນວ່າ: ການຄັດຄ້ານຕໍ່ການເຮັດສົງຄາມ ໄດ້ມີການສະແດງອອກໃຫ້ເຫັນຢູ່ຕາມຫົວເມືອງຕ່າງໆ ໃນທົ່ວປະເທດ ແຕ່ຊາວອາເມຣິກັນຈຳນວນຫຼວງຫຼາຍ ແມ່ນມີຄວາມຈຳເປັນອັນຮີບດ່ວນ ກ່ວານັ້ນ ຄືປະມານ 14 ລ້ານຄົນບໍ່ມີວຽກການເຮັດ ໃນເດືອນມິຖຸນາຜ່ານມານີ້ ພວກເຈົ້າຄອງກຳແພງຈາກທົ່ວປະເທດ ໄດ້ພາກັນຮຽກຮ້ອງ ໃຫ້ເລັ່ງລັດຍຸຕິການພົວພັນທາງດ້ານທະຫານຂອງສະຫະລັດ ຢູ່ໃນອັຟການິສຖານ ແລະ ອີຣັກໄວຂຶ້ນ ເພື່ອນຳເອົາເງິນທີ່ໃຊ້ຈ່າຍຢູ່ໃນປະເທດທັງສອງ ມາໃຊ້ຈ່າຍຢູ່ສະຫະລັດ ປະທານາທິບໍດີໂອບາມາໄດ້ຍອມຮັບກ່ຽວກັບຄ່າໃຊ້ຈ່າຍຈໍານວນມະຫາສານ ໃນການເຮັດ ສົງຄາມນັ້ນ ທ່ານໂອບາມາເວົ້າວ່າ ແມ່ນແຕ່ໃນຂະນະທີ່ສະຫະລັດພວມເລີ່ມຖອນທະຫານກັບຄືນປະເທດຢູ່ແລ້ວນັ້ນ ເພື່ອນ ສະມາຊິກພັກເດໂມແຄຣັທບາງຄົນຂອງປະທານາທິບໍດີໂອບາມາເອງ ກໍຍັງຢາກໃຫ້ທ່ານ ທົບທວນຄືນເບິ່ງໃໝ່ຍຸດທະສາດໂດຍລວມຂອງທ່ານ ຢູ່ໃນອັຟການິສຖານນັ້ນ ສະມາຊິກສະພາສູງ Jim Webb ຈາກລັດເວີຈີເນຍ ໄດ້ໃຫ້ການຕໍ່ລັດຖະສະພາສະຫະລັດ ເມື່ອໄວໆມານີ້ ວ່າ: ບັນດາຜູ້ສະມັກເປັນປະທານາທິບໍດີຂອງພັກຣີພັບບລີກັນກ່າວວ່າ ການເມືອງໄດ້ມີອິດທິພົນ ຕໍ່ການຕັດສິນໃຈຂອງປະທາທິບໍດີໂອບາມາ ໃນການຖອນທະຫານສະຫະລັດອອກຈາກອັຟ ການິສຖານນັ້ນ ແຕ່ພວກທ່ານຕ່າງກໍເຫັນພ້ອມນຳວ່າ ຊາວອັຟການິສຖານຄວນຈະເປັນຜູ້ ແບກຫາບເອົາຄວາມຮັບຜິດຊອບໃນການຮັກສາຄວາມປອດໄພຂອງປະເທດຊາດຂອງພວກ ເຂົາເຈົ້າເອງ ໃນລາຍງານຕໍ່ລັດຖະສະພາສະຫະລັດເມື່ອໄວໆມານີ້ ກ່ຽວກັບຄວາມກ້າວໜ້າໃນການປະຕິ ບັດແຜນການຂອງທ່ານນັ້ນ ທ່ານໂອບາມາກ່າວວ່າ ແຜນການຖອນທະຫານຂອງທ່ານອອກ ຈາກອັຟການິສຖານຍັງດຳເນີນໄປຕາມທີ່ໄດ້ວາງໄວ້ ແຕ່ອີກຄັ້ງນຶ່ງ ທ່ານໄດ້ຊີ້ໃຫ້ເຫັນເຖິງບັນ ຫາທ້າທາຍຂະໜາດໃຫຍ່ຫຼາຍຢ່າງ ທີ່ຍັງຂວາງໜ້າຢູ່